[{"text_idx": "#000004", "text": "Bydd y Mentrau Iaith yn cefnogi Dydd Miwsig Cymru ar yr 8fed o Chwefror eleni drwy ddiolch i\u2019r rheiny sy\u2019n gweithio\u2019n ddi-flino i ddatblygu\u2019r sin gerddoriaeth Gymraeg ar lawr gwlad."}, {"text_idx": "#000005", "text": "Ymysg y bobl hyn mae Dafydd Roberts, arweinydd a sefydlydd clwb Iwcs yng nghymoedd y De Ddwyrain, sy\u2019n denu dros 50 o bobl, siaradwyr Cymraeg a di-Gymraeg i ddysgu clasuron ar yr ukulele. Sefydlwyd y clwb cyntaf yn 2015 gan Fenter Iaith Sir Caerffili, ac erbyn hyn Dafydd yw arweinydd gwirfoddol y clwb sydd bellach yn hunangynhaliol. Esbonia Dafydd:"}, {"text_idx": "#000006", "text": "\u201cBellach rydw i\u2019n dysgu tair gwahanol gangen tair noson yr wythnos gydag oddeutu 50 yn dod i\u2019r sesiynau. Rydym yn dysgu caneuon Cymraeg a Saesneg ac yn denu llawer iawn o ddysgwyr yr iaith i gymdeithasu a chanu yn y Gymraeg. Mae\u2019n grwpiau ni yn gyffredinol yn bobl hy\u0302n ac yn bobl sydd wedi eu magu yn y cymoedd dwyreiniol. Pleser pur yw eu gweld yn cymdeithasu a pherfformio caneuon modern gyda chyfeillion newydd a hynny wrth chwarae cerddoriaeth Gymraeg.\u201d"}, {"text_idx": "#000007", "text": "Mae sawl prosiect gan y Mentrau hefyd yn mynd ati i ddatblygu bandiau ifanc fel cynllun Bocsw\u0302n ym Mo\u0302n, sydd wedi bod yn cynhyrchu bandiau newydd ers 2001. Un o\u2019r bandiau sy\u2019n rhan o\u2019r cynllun ar y funud yw An(n)aearol;"}, {"text_idx": "#000008", "text": "\u201cErs bod yn \u2018steddfod Genedlaethol 2017, ddaru ni gychwyn gwrando ar gerddoriaeth Cymraeg a mynd i gigs bandiau fel Gwilym, Alffa, Candelas a Fleur De Lys. Ddaru ni weld faint o hwyl oedd y bandia\u2019 yn cael ar y llwyfan ein hysbrydoli ni i fod mewn band ac i greu cerddoriaeth Cymraeg."}, {"text_idx": "#000009", "text": "Mae\u2019r Fenter Iaith yn wych yn cefnogi bandia\u2019 lleol wrth adael ni defnyddio\u2019r offer sydd yn y stiwdio a threfnu gigs i hybu cerddoriaeth Cymraeg ymysg pobl ifanc."}, {"text_idx": "#000010", "text": "Da ni gyd yn caru cerddoriaeth ers yn ifanc iawn ac yn gobeithio parhau i greu cerddoriaeth a gigio yn y dyfodol.\u201d"}, {"text_idx": "#000011", "text": "Mae sbarduno cynlluniau ac ysgogi cymunedau i fynd ati i drefnu gweithgareddau yn rhan annatod o waith y Mentrau Iaith wrth gynyddu\u2019r defnydd o\u2019r Gymraeg, fel esbonia Lowri Jones, Cadeirydd Mentrau Iaith Cymru:"}, {"text_idx": "#000012", "text": "\u201cMae cydnabod ac ateb anghenion cymunedau yn tanategu gwaith y mentrau iaith lleol wrth gynyddu ac atgyfnerthu\u2019r defnydd o\u2019r iaith Gymraeg yn ein cymunedau. Drwy sefydlu grwpiau Cymraeg, eu datblygu, a gadael iddynt ffynnu ar liwt eu hunain rydym yn rhoi\u2019r berchnogaeth nol i\u2019r gymuned ac yn gadael i ni fynd ati i adnabod yr angen nesaf. Rydym felly yn gwerthfawrogi gwaith pobl fel Dafydd Roberts yn fawr iawn, sy\u2019n rhoi eu hamser yn wirfoddol i wneud gwahaniaeth mewn cymunedau drwy ddefnyddio cerddoriaeth i gynyddu\u2019r defnydd o\u2019r Gymraeg.\u201d"}, {"text_idx": "#000013", "text": "Bydd astudiaethau achos o\u2019r gwahanol brosiectau yn ymddangos ar wefan yn ystod yr wythnos yn arwain at Ddydd Miwsig Cymru gydag amryw ddigwyddiad lleol yn cael eu cyhoeddi ar gyfryngau cymdeithasol y Mentrau Iaith."}, {"text_idx": "#000018", "text": "Mentrau Iaith Cymru is an equal opportunities employer committed to promoting equality, diversity and inclusion."}]